Folketing
2013-05-31

Tak for det. Jeg har selv en fortid som kommunalbestyrelsesmedlem. Jeg har været medlem af Borgerrepræsentationen i næsten 8 år, og nogle af de mest fantastiske stunder, jeg husker tilbage på i den forbindelse, er faktisk nogle af de vielser, jeg har foretaget. Det har været utroligt at få lov at komme tæt på mennesker, der har ønsket at få lov at blive gift på en lidt anderledes måde, som har ønsket at blive gift under nogle andre former, i en have, på et museum, rundtomkring i byen, hvor man kan få en anden og en mere intim og personlig oplevelse, end man måske får på rådhuset. Jeg har også nogle gange været i den situation, at folk gerne vil vies i deres kolonihave, men at den ligger på den anden side af kommunegrænsen, og så havner man i det der dilemma om, hvad man så gør, for man har kun bemyndigelse til at foretage vielser i den kommune, man selv er valgt i.